ທະຫານ ໄດ້ຮັບ ຫຼາຍຕຳແໜ່ງ ສຳຄັນໆ ໃນຄະນະ ລັດຖະບານ ຊຸດໃໝ່ ຂອງ ເບີກີນາ ຟາໂຊ 
ທະຫານ​ຈະ​ຄວບ​ຄຸມ​ອີກ 4 ກະຊວງ​ເຊັ່ນ: ກະຊວງພາຍ​ໃນ ​ແລະ​ບໍລິຫານ​ແດນດິນ ກະຊວງ​ກິລາ ກະຊວງ​ທຳ​ມະ​ຊາດແວດ​ລ້ອມ ​ແລະ ກະຊວງ​​ແຮ່​ທາດ.
ທະຫານປະເທດເບີກີນາ ຟາໂຊ ຍັງກຳ ຫຼາຍຕຳແໜ່ງລະດັບສູງ ໃນຄະນະລັດຖະບານຊຸດໃໝ່ ທີ່ເປີດເຜີຍໃຫ້ຊາບ ໃນວັນອາທິດ ວານນີ້ 3 ອາທິດ ຫຼັງຈາກກອງທັບ ໄດ້ຍຶດອຳນາດ ເມື່ອເກີດການ ປະຕິວັດທົ່ວປະເທດ ພັນໂທ Isaac Zida ຈະຍັງດຳລົງຕຳແໜ່ງເປັນ ນາຍົກລັດຖະ ມົນຕີ ແລະ ຍັງເປັນລັດຖະມົນຕີປ້ອງກັນປະເທດຢູ່ຕາມເດີມ ນອກນັ້ນ ກໍເບິ່ງຄືວ່າ ທະຫານຈະຄວບຄຸມອີກ 4 ກະຊວງເຊັ່ນ: ກະຊວງພາຍໃນ ແລະບໍລິຫານແດນດິນ ກະຊວງກິລາ ກະຊວງ ທຳມະຊາດແວດລ້ອມ ແລະ ກະຊວງແຮ່ທາດ ປະທານາທິບໍດີ ພົນລະເຮືອນ ລະຍະຂ້າມຜ່ານ ທ່ານ Michel Kafando ຍັງຈະຕ້ອງຮັບໜ້າທີ່ເປັນ ລັດຖະມົນຕີຕ່າງປະເທດ ຕໍ່ໄປ ອະດີດປະທານາທິບໍດີ ເບີກີນາ ຟາໂຊ ທ່ານ Blaise Compaore ໄດ້ຖືກກົດດັນ ອອກຈາກອຳນາດ ໂດຍການປະທ້ວງຢ່າງໃຫຍ່ ໃນເດືອນຕຸລາ ຜ່ານມາ ຫຼັງຈາກ ທ່ານໄດ້ທຳການດັດແກ້ ລັດຖະທຳມະນູນ ເພື່ອຈະສືບຕໍ່ອຳນາດ ລະຍະ 27 ປີຜ່ານມາ ຂອງທ່ານ ກອງທະຫານ ທີ່ນຳໂດຍ ພັນໂທ Zida ໄດ້ເຂົ້າຄວບຄຸມປະເທດ ແຕ່ໄດ້ຖືກກົດດັນ ໂດຍສະຫະພາບ ອາຟຣິກາ ເພື່ອໃຫ້ມອບອຳນາດໃຫ້ແກ່ປະທານາທິບໍດີ ພົນລະເຮືອນ ຜູ້ທີ່ຈະປົກຄອງປະເທດ ຈົນກວ່າຈະມີການເລືອກຕັ້ງໃນປີ 2015 ພາຍໃຕ້ເງື່ອນໄຂຕ່າງໆ ຂອງກົດບັນຍັດລະຍະຂ້າມຜ່ານ ທີ່ໄດ້ຕົກລົງກັນເມື່ອຕົ້ນເດືອນພະຈິກນີ້ ພັນໂທ Zida ແລະ ທ່ານ Kafando ແມ່ນບໍ່ມີສິດສະໝັກເຂົ້າແຂ່ງຂັນ ເປັນປະທານາທິບໍດີ ໃນປີໜ້ານີ້